Frankrigs præsidenter
Frankrigs præsident er både statsoverhoved og regeringsleder. Præsidenten vælges for en femårig periode ved direkte valg. Den siddende præsident, Emmanuel Macron, har haft embedet siden 2017.
Med Den Franske Revolution blev Frankrig en republik. Men det har ikke været en ubrudt linje siden. Med Napoléon Bonaparte blev der indført kejserdømme, og derpå genindførtes monarkiet. Efter Februarrevolutionen i 1848 erklæredes Den Anden Republik, hvorpå Det Andet Kejserdømme blev etableret med indsættelsen af Napoleon 3. i 1852. I 1870, efter krigsudbruddet mellem Frankrig og Tyskland, etableredes Den Tredje Republik, som varede frem til 1940. Efter 2. Verdenskrig begyndte Den Fjerde Republik i 1947. Den blev afløst i 1959 af Den Femte Republik med udnævnelsen af Charles de Gaulle til præsident, som reformerede embedet og gennemførte en ny forfatning.